Rondloperleeu steeds op vrye voetArgieffoto. Foto: SANParks Veldwagters wat soek na die leeu wat ŉ week gelede uit die Karoo Nasionale Park naby Beaufort-Wes in die Wes-Kaap ontsnap het, het Vrydag gesê hulle het die dier gewaar. Nico van der Walt, bestuurder van die Karoo Nasionale Park, het gesê die leeu is Donderdagmiddag vir die eerste keer vlugtig gewaar. “Die spoorsnyers het gisteroggend vars spore gevolg in dieselfde kloof waar die soektog die vorige nag geëindig het. ’n Helikopter met ’n veearts aan boord het tot laatmiddag met die soektog bygestaan,” het Van der Walt gesê. Die grondspanne het intussen deur digte bos gesoek waar hulle weer vars spore gekry het. Die veldwagters en soekspanne het Vrydagoggend met eerste lig die soektog voortgesit. “Hoewel hulle moeg is, is hulle vol vertroue dat hulle die leeu suksesvol terug in die park sal kry.” Van der Walt het plaasinwoners van die omgewing versoek om nie die leeu te nader indien hulle die dier gewaar nie, maar om beamptes van die park of die polisie daarvan in kennis te stel. Maroela Media het vroeër berig die leeu het Dinsdag ŉ eland op ŉ plaas aangrensend aan die park platgetrek wat spoorsnyers op die regte spoor geplaas het. Enige inligting rakende die leeu se bewegings kan by Van der Walt by 023 415 2828 of 082 801 2109 aangemeld word.